### NN 33/2025 (26.2.2025.), Odluka o porezima Grada Trogira

GRAD TROGIR

350

Na temelju članka 20. i članka 42. Zakona o lokalnim porezima (»Narodne novine« br. 115/16, 101/17, 114/22, 114/23 i 152/24 – dalje u tekstu Zakon), te članka 26. Statuta Grada Trogira (»Službeni glasnik Grada Trogira« broj 4/13, 9/13, 6/14, 1/18, 3/19, 5/20, 9/21 i 11/23), Gradsko vijeće Grada Trogira na 30. sjednici održanoj 24. veljače 2025. godine donosi

ODLUKU

O POREZIMA GRADA TROGIRA

I. OPĆE ODREDBE

Članak 1.

Ovom Odlukom se utvrđuju vrste poreza, stopa i visina poreza koji pripadaju Gradu Trogiru, porezna osnovica te način obračuna i uvjeti plaćanja poreza na korištenje javnih površina te nadležno porezno tijelo za utvrđivanje i naplatu poreza koji pripadaju Gradu Trogiru.

Članak 2.

Porezni obveznik, porezna osnovica te način obračuna i plaćanja poreza na potrošnju i poreza na kuće za odmor koji pripadaju Gradu Trogiru propisani su Zakonom.

Članak 3.

Pojedini pojmovi u smislu ove Odluke imaju značenja koja su definirana Zakonom.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

II. VRSTE POREZA

Članak 4.

Gradu Trogiru pripadaju prihodi od sljedećih poreza:

1. porez na potrošnju,

2. porez na nekretnine,

3. porez na korištenje javnih površina.

III. POREZ NA POTROŠNJU

Članak 5.

Porez na potrošnju plaća se po stopi od 3 %.

IV. POREZ NA NEKRETNINE

Članak 6.

Porez na nekretnine na području Grada Trogira plaća se u visini od 2,00 eura/m² korisne površine nekretnine.

V. POREZ NA KORIŠTENJE JAVNIH POVRŠINA

Članak 7.

Javne površine se smatraju površine javne namjene utvrđene Odlukom o komunalnom redu Grada Trogira čije je korištenje namijenjeno svima i pod jednakim uvjetima, sukladno kojoj, o slučaju spora o tome što se smatra javnom površinom odluku donosi gradonačelnik.

Članak 8.

Na mjestima koja su određena kao mjesta gdje se javne površine koriste za prodaju roba i usluga, kao i na mjestima na kojima se može prigodno trgovati (sajmovi i dr.), posjedovanje robe komercijalnog karaktera smatra se korištenjem javne površine te se za isto utvrđuje porez na korištenje javne površine sukladno odredbama ove Odluke.

Članak 9.

Porezno razdoblje za obračun poreza na korištenje javnih površina je razdoblje od godinu dana.

Članak 10.

Porez na korištenje javnih površina plaća se po stopi od 15 % na iznos naknade koju pravna ili fizička osoba plaća za zauzetu javnu površinu za porezno razdoblje iz članka 9. u kojem se javna površina koristi, bez obzira na broj mjeseci korištenja iste.

VI. UTVRĐIVANJE I NAPLATA POREZA GRADA TROGIRA

Članak 11.

Poslove utvrđivanja, evidentiranja, nadzora, naplate i ovrhe radi naplate poreza na potrošnju, poreza na nekretnine i poreza na korištenje javnih površina obavljat će Ministarstvo financija, nadležna Porezna uprava u skladu sa poreznim i drugim propisima.

VII. DAVANJE OVLASTI FINA-i

Članak 12.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima (Financijska agencija), da naknadu koja pripada Ministarstvu financija, Poreznoj upravi, u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

V. PRIJELAZNE I ZAVRŠNE ODREDBE

Članak 13.

Postupci utvrđivanja poreza započeti po odredbama Odluke o porezima Grada Trogira (»Službeni glasnik Grada Trogira« 37/23 i »Narodne novine« 153/23), koji nisu dovršeni do stupanja na snagu ove odluke, dovršit će se prema odredbama Odluke o porezima Grada Trogira (»Službeni glasnik Grada Trogira« 37/23 i »Narodne novine« 153/23).

Članak 14.

Stupanjem na snagu ove odluke prestaje važiti Odluka o porezima Grada Trogira (»Službeni glasnik Grada Trogira« 37/23 i »Narodne novine« 153/23).

Članak 15.

Ova Odluka objavit će se u »Službenom glasniku Grada Trogira« i u »Narodnim novinama«, a stupa na snagu 1. ožujka 2025. godine.

Klasa: 410-02/25-01/9

Urbroj: 2181-13-51/01-25-5

Trogir, 24. veljače 2025.

Predsjednik
 Gradskog vijeća
 Toni Zulim, v. r.